Publication: Magyar Közlöny
Issue: MK-2001-53 (Year: 2001, Number: 53)
Era: 1990-2004
Section: és szociális ellátásokról szóló 1993. évi III. törvény 4. §
Paragraph Index: 15

2. § Az R. 76. §-ának (3) bekezdése helyébe a következő rendelkezés lép: „(3) A nyugdíjfolyósító szerv az (1)—(2) bekezdés hatálya alá tartozó külföldön élő személyre nézve minden naptári évben legfeljebb kétszer adategyeztetést végez. Az ebből a célból kiküldött nyomtatványt a nyugellátásban, baleseti nyugellátásban részesülőnek megfelelően kitöltve, aláírva és közjegyző vagy külföldi hatóság, illetőleg a Magyar Köztársaság külképviseleti szerve által hitelesítve vissza kell küldenie. Az egészségi állapota vagy szociális helyzete miatt szociális vagy egészségügyi intézményben tartózkodó, illetve ellátásban részesülő személy esetében az említett intézmények vagy azok orvosa által igazolt adatokat és tényeket — az ellenkező bizonyításig — hitelt érdemlően bizonyítottnak, igazoltnak kell tekinteni. Ha a kitöltött nyomtatvány kilencven napon belül nem érkezik vissza, vagy visszaérkezik, de abból a jogosultság fennállása nem tűnik ki, az ellátás folyósítását a határidő lejárta vagy a visszaérkezés napját követő második naptári hónap első napjával fel kell függeszteni. Későbbi hiánypótlás esetében az ellátást — a Tny. 80. §-a (1) bekezdésében foglaltakat is alkalmazva — tovább kell folyósítani. Az adategyeztetés módjára a nyugdíjfolyósító szerv a közreműködő pénzintézettel megállapodást köthet.”

Source: https://magyarkozlony.hu/hivatalos-lapok/5c7b24bda3d98fa101413d0e47260d5cbe3aaf4f/dokumentumok/85a9cded21f6abd162a881600e87729e2bb4db1c/letoltes